Tisztelt Igazgató Asszony! Tisztelt Igazgató Úr!

Ezúton tájékoztatom, hogy az elmúlt időszakban a koronavírussal összefüggő történésekre való tekintettel, a Klebelsberg Központ a megelőző intézkedések vonatkozásában egyeztetett az EMMI Egészségügyért Felelős Államtitkárságával, továbbá a Nemzeti Népegészségügyi Központtal.

Az egyeztetések eredményeként az Észak-Olaszországból hazaérkező tanár- és tanulócsoportok, valamint egyéni utazások esetében az érintettek biztonsága érdekében az alábbi megelőző intézkedések megtételét javasoljuk.

Abban az esetben, ha az Ön által vezetett tankerületi központ fenntartásában lévő köznevelési intézmények valamelyikéből **tanulócsoport Észak-Olaszországban** **tartózkodik, és az út során a hatósági intézkedéssel lezárt településeken is járt** tanulmányi kirándulás vagy egyéb látogatás céljából, úgy kérjük, hogy a **hazajövetelt megelőzően** a tankerületi központ igazgatója azonnal **értesítse a területileg illetékes járási/kerületi hivatal népegészségügyi osztályát** és kövessék a kapott utasításokat.

Amennyiben az Ön által vezetett tankerületi központ fenntartásában lévő köznevelési intézmények valamelyikéből **tanulócsoport, vagy egyéni utazás céljából tanuló Észak-Olaszországban, a hatósági intézkedéssel lezárt településeken** **tartózkodott** tanulmányi kirándulás vagy egyéb látogatás céljából és már visszaérkezett, úgy kérjük, hogy a köznevelési intézmények igazgatóin keresztül szíveskedjenek tájékoztatni a szülőket, az alábbiakról.

A koronavírus terjedésének megakadályozása, valamint a gyermek megfelelő ellátása érdekében, kérjük a tisztelt Szülőket, hogy a fent említett terület elhagyásától számított tizennégy napig a gyermekek egészségi állapotát fokozott figyelemmel kísérje. Amennyiben a gyermeke ez idő alatt belázasodna, hívják fel a háziorvost és a kapott instrukciókat tartsák be.

A lezárt települések listájáról a Zöld számon 06 08/ 277-455 vagy a 06-80/277-456, illetve a Nemzeti Népegészségügyi Központ honlapján lehet tájékozódni. [www.nnk.gov.hu](http://www.nnk.gov.hu)

Amennyiben felmerül a betegség előfordulása, a háziorvos, illetve a területileg illetékes járási/kerületi népegészségügyi osztály dönt a további teendőkről, az aktuális eljárásrend szerint.

Kérjük a Tankerületi Központok igazgatóit, hogy a tárgyi ügyben folyamatosan tájékoztatni szíveskedjenek az Elnöki Kabinetet.

Budapest, 2020. február 24.

 Üdvözlettel:

 Hajnal Gabriella

 elnök